《法海寺》
明代·吴兆

野航时可系，林寺昼犹扃。
古木无年岁，清阴满户庭。
客来方礼磬，僧坐但翻经。
烟起炊茶灶，声闻汲井瓶。
窗过湖鸟白，檐挂叶虫青。
蔬饭欣然饱，徐徐步远坰。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。